กรมชลประทานชี้แจงกรณีน้ำท่วมในพื้นที่ลุ่มน้ำปราจีนบุรี จ.ปราจีนบุรี
กรมชลประทานชี้แจงกรณีการนำเสนอข่าว สถานการณ์น้ำท่วมในเขต อ.กบินทร์บุรี จ.ปราจีนบุรี เกิดจากฝนตกหนักและน้ำที่ถูกปล่อยออกมาจากอ่างเก็บน้ำท่ากระบาก จ.สระแก้ว และมวลน้ำจากเขื่อนขุนด่านปราการชล ทำให้แม่น้ำปราจีนบุรีเพิ่มสูงขึ้น เอ่อล้นเข้าท่วมบริเวณเทศบาลตำบลกบินทร์บุรี และตลาดเก่ากบินทร์บุรี ส่วนในเขตเทศบาลเมืองปราจีนบุรี มีนำเอ่อล้นตลิ่งที่ลุ่มต่ำ สาเหตุเกิดจากชลประทานไม่ยอมเปิดประตูเพื่อพร่องน้ำจากแม่น้ำเข้าสู่พื้นที่การเกษตรหลายแสนไร่ ที่สามารถรองรับมวลน้ำได้มหาศาล นั้น

ดร.ทองเปลว กองจันทร์ อธิบดีกรมชลประทาน เปิดเผยว่า สถานการณ์น้ำท่วมในเขตจ.ปราจีนบุรี ปัจจุบัน (1 ก.ย. 61) ระดับน้ำที่ท่วมขังส่วนใหญ่ลดลงแล้ว คงเหลือพื้นที่ที่ได้รับผลกระทบบริเวณตลาดเก่าอำเภอกบินทร์บุรี และพื้นที่ลุ่มต่ำริมแม่น้ำปราจีนบุรี ซึ่งได้วางมาตรการในการเร่งการระบายน้ำในแม่น้ำปราจีนบุรีและการช่วยเหลือพื้นที่ที่ได้รับผลกระทบ 5 มาตรการ ดังนี้  

1. ปิดการระบายน้ำจากอ่างเก็บน้ำนฤบดินทรจินดา ตั้งแต่วันที่ 25 สิงหาคม 2561

2. รับน้ำเข้าทุ่งท่าแห  ฝั่งขวาแม่น้ำปราจีนบุรี วันละ 5.6 ล้านลูกบาศก์เมตร ตั้งแต่วันที่ 20 ส.ค. 61

3. รับน้ำเข้าทุ่งบางพลวง ฝั่งซ้ายแม่น้ำปราจีนบุรี วันละ 3 ล้านลูกบาศก์เมตร ตั้งแต่วันที่ 27 ส.ค. 61

4. เปิดบานระบายน้ำ เขื่อนทดน้ำบางปะกงพ้นน้ำ เพื่อเร่งระบายน้ำลงทะเลให้เร็วที่สุด

5. ติดตั้งเครื่องสูบน้ำในเขตเทศบาลเมืองปราจีนบุรี 5 เครื่อง และโรงพยาบาลเจ้าพระยาอภัยภูเบศร 3 เครื่อง เร่งระบายน้ำที่ท่วมขัง 


กรณีการระบายน้ำจากอ่างเก็บน้ำท่ากระบาก จ.สระแก้ว นั้น เป็นการส่งน้ำเพื่อใช้ในการเกษตรพื้นที่ท้าย   อ่างฯ เพียงวันละ 74,000 ลูกบาศก์เมตร(ลบ.ม.) ส่วนเขื่อนขุนด่านปราการชล จ.นครนายก ระบายน้ำลงสู่แม่น้ำนครนายกเพียง 85 ลบ.ม./วินาที ในขณะที่แม่น้ำนครนายกสามารถรับน้ำได้ 230 ลบ.ม./วินาที ฉะนั้นน้ำที่ระบายจากอ่างเก็บน้ำท่ากระบาก และเขื่อนขุนด่านปราการชล จึงไม่ส่งผลต่อปริมาณน้ำในแม่น้ำนครนายก และแม่น้ำปราจีนบุรี

สำหรับบ้านท่าโรง หมู่ 1 ต.ศรีมหาโพธิ อ.ศรีมหาโพธิ แม่น้ำปราจีนบุรีไหลเข้าพื้นที่ เนื่องจากท่อลอดถนนไม่มีบาน น้ำจึงไหลเข้าบ้านท่าโรงในพื้นที่ทุ่งบางพลวงไปลงคลองหาดยาง การระบายน้ำในพื้นที่เป็นไปได้ดี ระบายน้ำผ่านประตูระบายน้ำ(ปตร.)ปากคลองหัวกรด มีเครื่องสูบน้ำช่วยเร่งระบาย ขนาด 8 นิ้ว 2 เครื่อง ไปออกทางปตร.น้ำเคี้ยม และระบายน้ำออกทาง ปตร.คูมอญ ปตร.บางกระดาน และปตร.บางกระเจ็ด ตามลำดับ ไม่มีผลกระทบในพื้นที่เช่นกัน 

ในส่วนของเขตเทศบาลเมืองปราจีนบุรี พื้นที่มูลนิธิสว่างบำเพ็ญธรรมสถานปราจีนบุรี รวมทั้งโบสถ์และพิพิธภัณฑสถาน วัดแก้วพิจิตร พระอารามหลวง ยังไม่มีน้ำท่วม เนื่องจากเทศบาลเมืองปราจีนบุรี มีเขื่อนป้องกันตลิ่งสูงกว่าระดับน้ำปัจจุบัน 35 เซนติเมตร ขณะที่ระดับน้ำในแม่น้ำบริเวณเทศบาลเมืองปัจจุบันมีแนวโน้มลดลงอย่างต่อเนื่อง ทั้งนี้ กรมชลประทาน ได้ให้โครงการชลประทานในพื้นที่เฝ้าระวังและติดตามสถานการณ์น้ำ รวมทั้งเตรียมพร้อมเครื่องจักร เครื่องมือต่างๆ ที่จะสามารถเข้าไปช่วยเหลือประชาชนได้ตลอด 24 ชั่วโมง